En aften med lidt for meget alkohol endte voldsomt for et par. Parret er ikke kærester, men opholder sig ofte hos kvinden. Manden havde drukket meget, og parret kommer op og skændes. - I forbindelse med det, der skærer manden kvinden i armen med en brødkniv, så hun får et otte centimeter langt snit, der er en halv centimeter dybt, fortæller anklager ved Nordjyllands Politi, Torben Kaufmann. Mandag blev manden ved et grundlovsforhør ved Retten i Hjørring varetægtsfængslet i fire uger. Manden selv nægter sig skyldig. - Kvindens forklaring underbygges af, at der rent faktisk er et snit, og man finder også kniven, fortæller Torben Kaufmann. Retten finder, at der er en begrundet mistanke om at han har skåret hende, som hun har forklaret. Retten mener også, at manden på fri fod vil kunne påvirke hende og måske gøre noget lignende igen. Han er desuden prøveløsladt i 2017 for en voldsdom. Han erkender, at han har ødelagt en hel del af kvindens indbo, men det er også det eneste han kan erkende.

Opsummering:
Et skænderi efter en våd aften endte med et en mand skar en kvinde i armen med en brødkniv.